Ամբարային ցեց

Ամբարային ցեց, հատիկային ցեց (), իսկական ցեցերի ընտանիքի թիթեռ, որը պահեստավորված հացահատիկի, նաև՝ սեխի, դդմի, չորացրած սնկերի վնասատու է։

Նկարագրություն 
Թևերի բացվածքը 9-14 մմ է, առջևի թևերը՝ մուգ բծերով արծաթագորշագույն են, հետևինը՝ գորշ կամ դարչնագույն։ Թրթուրի երկարությունը մինչև 10 մմ է, դեղնասպիտակավուն։ Տարեկան  տալիս  է 1-2 սերունդ։ Թրթուրները ձմեռում են բոժոժներում։ Առաջին սերնդի թիթեռները դուրս են գալիս գարնանը։ Էգերը ձվադրում են հացահատիկի և այլ մթերքների վրա։ Թրթուրները սնվում են նույն  տեղերում։

Տարածվածություն 
Հանդիպում է  ամենուրեք՝ հացահատիկի պահեստարաններում և բնակելի տներում։ Բնության մեջ ապրում է ծառասնկերի և փտած ծառերի մեջ։     

Աշխարհում տարածված տեսակ է։ Տարածված է Ռուսաստանի եվրոպական մասի հարավային շրջաններում, Սիբիրի հարավում։ Կարանտինային օբյեկտ է Հունգարիայի և Մոնղոլիայի համար։

Վնասակարություն 
Տեսակը մեծ վնաս չի հասցնում հացահատիկի պահեստներում, չնայած դրանցում համեմատաբար տարածված է։ Զանգվածային զարգացման դեպքում այն կարող է մեծ վտանգ ներկայացնել պահեստավորված հացահատիկի համար։

Սննդի պահեստներում այն կարող է փչացնել չոր հրուշակեղենը (թխվածքաբլիթներ, շոկոլադներ)։ Կարող է վնասել գինու արտադրություններում, որտեղ թրթուրները շարժվում են գինու խցաններում՝ նպաստելով գազի արտահոսքին և երբեմն գինու արտահոսքին։

Ծանոթագրություններ 

Թիթեռներ
Վնասատուներ